[pic] | AZ EURÓPAI KÖZÖSSÉGEK BIZOTTSÁGA |

Brüsszel, 12.10.2007

COM(2007) 594 végleges

2007/0217 (CNS)

Javaslat

A TANÁCS HATÁROZATA

Bulgária és Románia csatlakozási okmánya VIII. mellékletének kiigazításáról

(előterjesztő: a Bizottság)

INDOKOLÁS

Bulgária és Románia csatlakozási okmánya VIII. mellékletének IV. szakasza a Közösség vidékfejlesztéshez nyújtott pénzügyi hozzájárulását az agrár-környezetvédelmi és állatjóléti intézkedések esetében 85%-ban, egyéb intézkedések esetében 80%-ban határozta meg.

Az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. szeptember 20-i 1698/2005/EK tanácsi rendelet módosította a vívmányok azon részét, amely a Bulgáriával és Romániával folytatott csatlakozási tárgyalások alapját képezte. Az 1698/2005/EK rendelet 70. cikke új pénzügyi szabályozást vezetett be, amelynek keretében a társfinanszírozási arányokat nem az intézkedés, hanem a tengely szintjén határozzák meg.

A 2006. június 19-i 2006/664/EK tanácsi határozat következésképp kiigazította Bulgária és Románia csatlakozási okmányát, azaz a korábbi szöveget a tengelyszintű pénzügyi hozzájárulást bevezető bekezdéssel helyettesítette.

A 434/2007/EK bizottsági rendelettel Bulgária és Románia európai uniós csatlakozása miatt módosított, az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1698/2005/EK tanácsi rendelet részletes alkalmazási szabályainak megállapításáról szóló, 2006. december 15-i 1974/2006/EK bizottsági rendelet II. melléklete a programokban vidékfejlesztési tengely és intézkedés szerinti indikatív pénzügyi bontást ír elő, beleértve a „közvetlen kifizetések kiegészítései” intézkedést.

A „közvetlen kifizetések kiegészítései” intézkedést a csatlakozási okmányban hozták létre a II. pillérbe tartozó források egy korlátozott részének a KAP I. pillérébe való átcsoportosításaként, a 2007., 2008. és 2009. évre vonatkozóan. Mivel ez az intézkedés egy I. pillérbe való átcsoportosítás, kívül esik a négy vidékfejlesztési tengely szerkezetén, és ezért nem terjed ki rá a csatlakozási okmányban meghatározott tengelyenkénti társfinanszírozási arány. A csatlakozási okmányban eredetileg erre az intézkedésre meghatározott legfeljebb 80%-os társfinanszírozási arányt azonban fenn kell tartani.

Bulgária és Románia csatlakozási okmányát ezért ki kell igazítani annak meghatározásával, hogy a „közvetlen kifizetések kiegészítései” intézkedéshez nyújtott maximális közösségi pénzügyi hozzájárulás 80%, ugyanannyi, mint az 1. és 3. tengely, valamint a technikai segítségnyújtás esetében. A 2. tengelyre vonatkozó tárfinanszírozási arányt a Bulgária és Románia csatlakozási okmánya VIII. mellékletének kiigazításáról szóló, 2006. június 19-i tanácsi határozat 82%-ban határozta meg. Az 1698/2005/EK rendelet 70. cikke (3) bekezdésének b) pontja a 4. tengelyre vonatkozó társfinanszírozási arányt 80%-ban rögzíti.

Az e kiigazítás során követendő irányadó elvek értelmében fenn kell tartani a csatlakozási tárgyalások eredményeinek alapvető jellegét és elveit, továbbá a kiigazításoknak a feltétlenül szükséges mértékre kell korlátozódniuk.

E javaslat nincsen pénzügyi hatással a Közösség költségvetésére.

2007/0217 (CNS)

Javaslat

A TANÁCS HATÁROZATA

Bulgária és Románia csatlakozási okmánya VIII. mellékletének kiigazításáról

AZ EURÓPAI UNIÓ TANÁCSA,

tekintettel Bulgária és Románia csatlakozási szerződésére,

tekintettel Bulgária és Románia csatlakozási okmányára és különösen annak 34. cikke (4) bekezdésére,

tekintettel a Bizottság javaslatára,

tekintettel az Európai Parlament véleményére[1],

mivel:

(1) Az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló, 2005. szeptember 20-i 1698/2005/EK tanácsi rendelet[2] 70. cikke meghatározza a közösségi pénzügyi hozzájárulás arányait a tengelyek szintjén.

(2) A Bulgária és Románia csatlakozási okmánya VIII. mellékletének kiigazításáról szóló, 2006. június 19-i 2006/664/EK tanácsi határozattal[3] módosított Bulgária és Románia csatlakozási okmánya VIII. mellékletének IV. szakasza az 1698/2005/EK rendelet 70. cikkétől eltérve meghatározza az EMVA keretében Bulgáriában és Romániában vidékfejlesztésre nyújtott közösségi támogatás tengelyenkénti arányát. Az említett hozzájárulás az 1. tengely, a 3. tengely és a technikai segítségnyújtás esetében legfeljebb 80%, a 2. tengely esetében legfeljebb 82% lehet.

(3) A közös agrárpolitika keretébe tartozó közvetlen támogatási rendszerek közös szabályainak megállapításáról és a mezőgazdasági termelők részére meghatározott támogatási rendszerek létrehozásáról szóló, 2003. szeptember 29-i 1782/2003/EK tanácsi rendelet[4] 143c. cikke szerint kiegészítő nemzeti közvetlen kifizetésekre vagy támogatásokra jogosult mezőgazdasági termelőknek a Bulgária és Románia csatlakozási okmánya VIII. melléklete I. szakaszának E. alszakaszában előírtak alapján nyújtható összegekre nem alkalmazhatók a tengelyenként meghatározott társfinanszírozási arányok.

(4) Az Európai Mezőgazdasági Vidékfejlesztési Alapból (EMVA) nyújtandó vidékfejlesztési támogatásról szóló 1698/2005/EK tanácsi rendelet részletes alkalmazási szabályainak megállapításáról szóló, 2006. december 15-i 1974/2006/EK bizottsági rendelet[5] – amelynek II. melléklete a vidékfejlesztési tengely és intézkedés szerinti indikatív pénzügyi bontást ír elő, beleértve a „közvetlen kifizetések kiegészítései” intézkedést – alkalmazása céljából is meg kell határozni a közvetlen kifizetés kiegészítéseihez nyújtott közösségi pénzügyi hozzájárulás maximális összegét.

(5) A csatlakozási tárgyalások eredményeinek, valamint a vidékfejlesztést érintő rendeletek technikai kiigazításai után a társfinanszírozási arányok rendszerében a következetességnek a fenntartása érdekében a közvetlen kifizetések kiegészítéseihez nyújtott közösségi pénzügyi hozzájárulás maximális összegét ugyanabban az arányban kell rögzíteni, mint az 1. tengely és a 3. tengely valamint a technikai segítségnyújtás esetében,

A KÖVETKEZŐKÉPPEN HATÁROZOTT:

1. cikk

Bulgária és Románia csatlakozási okmányának VIII. mellékletében a IV. szakasz helyébe a következő szöveg lép:

„Az 1698/2005/EK rendelet 70. cikke (3) bekezdésének a) pontjától eltérve a Közösség pénzügyi hozzájárulása az 1. és a 3. tengely, a technikai segítségnyújtás valamint a közvetlen kifizetések kiegészítései esetén legfeljebb 80% lehet.

Az 1698/2005/EK rendelet 70. cikke (3) bekezdésének b) pontjától eltérve a Közösség pénzügyi hozzájárulása a 2. tengely esetén legfeljebb 82% lehet.”

2. cikk

Ez a határozat az Európai Unió Hivatalos Lapjában való kihirdetését követő napon lép hatályba.

Kelt Brüsszelben, […]-án/-én.

a Tanács részéről

az elnök

[1] HL C […], […], [...]. o.

[2] HL L 277., 2005.10.21., 1. o. A legutóbb a 2012/2006/EK rendelettel (HL L 384., 2006.12.29., 8. o.) módosított rendelet.

[3] HL L 277., 2006.10.9., 4. o.

[4] HL L 270., 2003.10.21., 1. o. A legutóbb az 552/2007/EK bizottsági rendelettel (HL L 131., 2007.5.23., 10. o.) módosított rendelet.

[5] HL L 368., 2006.12.23., 15. o. A 434/2007/EK rendelettel (HL L 104., 2007.4.21., 8. o.) módosított rendelet.